2. ลักษณะการประกอบธุรกิจ

2.1 ประวัติความเป็นมาและพัฒนาการที่สำคัญ

พัฒนาการที่สำคัญก่อนปี 2551

ปี 2529 บริษัท แอดวานซ์ อินโฟร์ เซอร์วิส จำกัด (มหาชน) (“บริษัทฯ” หรือ “ADVANC”)
จดทะเบียนเป็นบริษัทจำกัด เมื่อวันที่ 24 เมษายน 2529
โดยมีวัตถุประสงค์เริ่มแรกในการดำเนินธุรกิจให้เช่าและให้บริการคอมพิวเตอร์

ปี 2532 บริษัท ชินวัตรคอมพิวเตอร์ แอนด์ คอมมิวนิเคชั่นส์ จำกัด (มหาชน)
ซึ่งปัจจุบันได้เปลี่ยนชื่อเป็น บริษัท ชิน คอร์ปอเรชั่น จำกัด (มหาชน) (“SHIN”)
ได้เข้ามาเป็นผู้ถือหุ้นของบริษัทฯ ในสัดส่วนร้อยละ 60 ของทุน จดทะเบียน
และได้เปลี่ยนวัตถุประสงค์ในการดำเนินธุรกิจเป็นการให้บริการโทรคมนาคม

ปี 2542 เมื่อวันที่ 19 กุมภาพันธ์ 2542 Singtel Strategic Investments Private
Limited (“SingTel”) ซึ่งเป็นบริษัทในกลุ่ม Singapore Telecommunications Pte.
Ltd. ประเทศสิงคโปร์ ซึ่งดำเนินธุรกิจเทคโนโลยีสื่อสารและโทรคมนาคม ได้เข้าถือหุ้นในบริษัทฯ
โดย SHIN และ SingTel เป็นผู้ถือหุ้นในบริษัทฯ ทั้งสิ้นร้อยละ 43.06 และ 19.35 ตามลำดับ

  เมื่อเดือนกุมภาพันธ์ 2542 บริษัทฯ ได้เพิ่มสัดส่วนการถือหุ้นในบริษัท แอดวานซ์ เพจจิ้ง จำกัด
  (APG) (เดิมชื่อ บริษัท ชินวัตร เพจจิ้ง จำกัด) ซึ่งดำเนินธุรกิจให้บริการโทรศัพท์ติดตามตัว
  จากเดิมร้อยละ 60.00 เป็นร้อยละ 99.99
  แต่จากการที่บริการโทรศัพท์ติดตามตัวได้รับความนิยมลดลงเป็นอย่างมาก ประกอบกับ
  การปรับตัวลดลงของราคาของเครื่องโทรศัพท์เคลื่อนที่
  ทำให้โทรศัพท์เคลื่อนที่เป็นสิ่งที่สามารถซื้อหาได้ง่ายขึ้น การดำเนินงานของ APG จึงได้ยุติลง
  พร้อมกับมีการคืนสัญญาร่วมการงานให้แก่ ทีโอที เมื่อเดือนมิถุนายน พ.ศ. 2545
  ต่อมาในเดือนกันยายน พ.ศ. 2545 APG ได้ถูกขายให้แก่บริษัทอื่น ดังนั้น APG
  จึงไม่ได้เป็นบริษัทในเครือของบริษัทฯ อีกต่อไป

  ในเดือนตุลาคม 2542 บริษัทฯ เข้าถือหุ้นในบริษัท แอดวานซ์ ดาต้าเน็ทเวอร์ค คอมมิวนิเคชั่นส์
  จำกัด (ADC) (เดิมชื่อบริษัท ชินวัตร ดาต้าคอม จำกัด) ในสัดส่วนร้อยละ 67.95 และบริษัท
  ดาต้าเน็ทเวอร์ค โซลูชั่นส์ จำกัด (DNS) ในสัดส่วนร้อยละ 49.00
  ซึ่งทั้งสองบริษัทดำเนินธุรกิจการให้บริการสื่อสารข้อมูลผ่านสายโทรศัพท์

ปี 2544 ตามมติที่ประชุมวิสามัญผู้ถือหุ้นครั้งที่ 2/2544 เมื่อวันที่ 20 สิงหาคม 2544
ได้อนุมัติให้บริษัทฯ ซื้อหุ้นบริษัท ชิน ดิจิตอล จำกัด (SDT) ในสัดส่วนร้อยละ 99.99
หรือมูลค่าการลงทุนรวม 540 ล้านบาท จาก SHIN และ Singtel บริษัท SDT ในขณะนั้น
เป็นผู้ถือหุ้น ร้อยละ 97.54 ใน บริษัท ดิจิตอล โฟน จำกัด (DPC)
ซึ่งเป็นผู้ประกอบกิจการโทรศัพท์เคลื่อนที่ระบบ GSM 1800
และเป็นผู้นำเข้าและจัดจำหน่ายโทรศัพท์เคลื่อนที่ โดยบริษัทฯ ได้ให้การสนับสนุนทางการเงินแก่
SDT ในวงเงินประมาณ 17,300 ล้านบาท เพื่อใช้ชำระหนี้ให้แก่ SHIN และ SingTel ทั้งนี้
บริษัทฯ ได้จัดสรรหุ้นสามัญที่ยังมิได้ออกจำหน่าย จำนวน 23.5 ล้านหุ้น
เป็นการเฉพาะเจาะจงให้แก่ SHIN จำนวน 17 ล้านหุ้น และ SingTel จำนวน 6.5 ล้านหุ้น
คิดเป็นมูลค่ารวมทั้งสิ้น 10,024 ล้านบาท เพื่อเป็นเงินทุนส่วนหนึ่งในการลงทุนดังกล่าว

  ในเดือนกันยายน 2544 บริษัทฯ ได้มีการลงทุนในกิจการโทรศัพท์เคลื่อนที่ระบบดิจิตอล GSM
  1800 ของบริษัท ดิจิตอล โฟน จำกัด (DPC) ซึ่งมีทุนจดทะเบียนชำระแล้ว 8,556 ล้านบาท
  โดยบริษัทฯ ได้เข้าไปลงทุนในสัดส่วนร้อยละ 99.99 ในบริษัท ชิน ดิจิตอล จำกัด (SDT) ซึ่ง
  SDT เป็นผู้ถือหุ้น ร้อยละ 97.54 ใน DPC

  ตามมติที่ประชุมกรรมการบริษัทครั้งที่ 8/2544 เมื่อวันที่ 13 พฤศจิกายน 2544
  ได้อนุมัติให้บริษัทฯ ซื้อหุ้นบริษัท ดิจิตอล โฟน จำกัด (DPC) ในสัดส่วนร้อยละ 98.17
  หรือมูลค่าการลงทุนรวม 20,300 ล้านบาท จากบริษัท ชิน ดิจิตอล จำกัด (SDT)
  เพื่อใช้หนี้คืนให้แก่บริษัทฯ และลดภาระภาษีด้านรายได้ค่าดอกเบี้ย โดยได้เข้าไปซื้อหุ้น DPC
  เมื่อวันที่ 17 ธันวาคม 2544 ซึ่งจะทำให้บริษัทฯ เป็นผู้ถือหุ้นใน DPC โดยตรง

ปี 2545 ตามมติที่ประชุมกรรมการบริษัท ครั้งที่ 5/2545 เมื่อวันที่ 16 กรกฎาคม 2545
ได้อนุมัติให้บริษัทฯ ลงทุนเพิ่มใน DPC จำนวน 300 ล้านหุ้น เป็นจำนวนเงิน 3,000 ล้านบาท
ซึ่งเป็นผลทำให้บริษัทฯ มีสัดส่วนการถือหุ้นใน DPC เป็นร้อยละ 98.55 ของทุนจดทะเบียน
ในเดือนตุลาคม 2545

  ในเดือนธันวาคม 2545 บริษัทฯ
  ปรับโครงสร้างธุรกิจการนำเข้าและการจัดจำหน่ายโทรศัพท์เคลื่อนที่ของบริษัท แอดวานซ์
  ไวร์เลส มาร์เก็ตติ้ง จำกัด (AWM) โดยโอนการดำเนินงานของ AWM
  รวมเข้ากับการดำเนินงานของบริษัท ดิจิตอล โฟน จำกัด (DPC)
  ซึ่งเป็นบริษัทย่อยแห่งหนึ่งของบริษัทฯ
  เพื่อเป็นการเพิ่มประสิทธิภาพของการบริหารธุรกิจโดยรวมให้ดียิ่งขึ้น (AWM
  จึงหยุดดำเนินกิจการชั่วคราว)

ปี 2546 เอไอเอส ได้รับการปรับอันดับความน่าเชื่อถือขององค์กรและออกตราสารหนี้ โดย บริษัท
ทริสเรทติ้ง จำกัด จากระดับ AA- เป็น AA

ปี 2547 บริษัท ฟิทช์ เรทติ้ง (ประเทศไทย) จำกัด (Fitch Rating) ประกาศให้ เอไอเอส
ได้รับอันดับเครดิตภายในประเทศระยะยาวที่ระดับ AA (tha) แนวโน้มมีเสถียรภาพ
และระยะสั้นที่ระดับ F1+(tha) สะท้อนถึงฐานะการเงินที่แข็งแกร่ง
และความเป็นผู้นำทางด้านตลาด

  เอไอเอสได้รับการเพิ่มอันดับความน่าเชื่อถือจากสถาบันจัดอันดับ สแตนด์ดาร์ตแอนด์พัวร์ส หรือ
  เอส แอนด์ พี(S&P) จากเดิมอยู่ที่ระดับ BBB ให้เป็นระดับ BBB+
  ซึ่งถือเป็นอันดับความน่าเชื่อถือขององค์กรเอกชนที่เทียบเท่าอันดับความน่าเชื่อถือของประเทศไทย
  และสะท้อนให้เห็นถึงสถานภาพอันแข็งแกร่งของเอไอเอสในการเป็นผู้ให้บริการโทรศัพท์เคลื่อนที่รายใหญ่ที่สุดในประเทศไทย

ปี 2548 ในเดือนกรกฎาคม 2548
ตลาดหลักทรัพย์แห่งประเทศไทยร่วมกับวารสารการเงินธนาคารมอบรางวัลให้แก่เอไอเอส 3
รางวัล คือ 1. รางวัลบริษัทที่มีการประกอบการธุรกิจดีเด่น (Best Performance)
หมวดเทคโนโลยี 2. รางวัลบริษัทที่มีความโดดเด่นด้านนักลงทุนสัมพันธ์ (Best Investor) และ
3. รางวัลบริษัทที่เปิดเผยข้อมูลผลประกอบการดีเด่นตามหลักธรรมาภิบาล (Best Corporate
Governance Report Awards)ในงาน SET AWARDS 2005

  ในเดือนสิงหาคม 2548 เอไอเอสเปิดตัวบริษัท แอดวานซ์ เอ็มเปย์ จำกัด
  ซึ่งเป็นบริษัทร่วมทุนระหว่างเอไอเอส และ บริษัท เอ็นทีที โดโคโม อินคอร์ปอเรชั่น
  เพื่อดำเนินธุรกิจการให้บริการธุรกรรมการเงินบนโทรศัพท์เคลื่อนที่

  ในเดือนกันยายน 2548 ที่ประชุมผู้ถือหุ้นกู้ของเอไอเอส จำนวน 6 ชุดคือ หุ้นกู้เอไอเอส ครั้งที่
  1/2544 ชนิดทยอยคืนเงินต้น ครบกำหนดไถ่ถอนปี 2549 (AIS063A) หุ้นกู้เอไอเอส ครั้งที่
  3/2544 ครบกำหนดไถ่ถอน ปี 2549 (AIS06NA) หุ้นกู้เอไอเอส ครั้งที่ 1/2545
  ครบกำหนดไถ่ถอนปี 2552 (AIS093A) หุ้นกู้เอไอเอส ครั้งที่ 2/2545 ชนิดทยอยคืนเงินต้น
  ครบกำหนดไถ่ถอนปี 2552 (AIS093B) หุ้นกู้เอไอเอส ครั้งที่ 3/2545 ครบกำหนดไถ่ถอนปี
  2550 (AIS073A) และหุ้นกู้เอไอเอส ครั้งที่ 4/2545 ชนิดทยอยชำระคืนเงินต้น
  ครบกำหนดไถ่ถอนปี 2550 (AIS07OA) ได้มีมติอนุมัติให้บริษัทฯ
  สามารถจ่ายเงินปันผลในแต่ละปีให้แก่ผู้ถือหุ้นของบริษัทฯ เป็นจำนวนเกินกว่าร้อยละ 40
  ของผลกำไรสุทธิในปีนั้นๆได้ ภายใต้เงื่อนไขคือบริษัทฯ จะต้องมีอันดับความน่าเชื่อถือไม่ต่ำกว่า
  AA และได้รับภายในระยะเวลาไม่เกินกว่า 45
  วันก่อนหน้าวันที่คณะกรรมการบริษัทมีมติอนุมัติการจ่ายเงินปันผล

  ในเดือนตุลาคม 2548 เอไอเอสได้รับการปรับเพิ่มอันดับความน่าเชื่อถือจากสถาบันจัดอันดับ
  สแตนด์ดาร์ตแอนด์พัวร์ หรือ เอส แอนด์ พี (S&P) จากเดิมที่อยู่ระดับ BBB+ เป็น A-
  สะท้อนให้เห็นถึงสถานภาพอันแข็งแกร่งของเอไอเอสในการเป็นผู้ให้บริการโทรศัพท์เคลื่อนที่รายใหญ่ที่สุดในประเทศไทย

  เอไอเอสร่วมกับบริษัท กสท โทรคมนาคม จำกัด (มหาชน)
  ในการรวมใบแจ้งค่าใช้บริการโทรศัพท์เคลื่อนที่ทั้งในประเทศ ระหว่างประเทศ
  และบริการข้ามแดนอัตโนมัติไว้ในใบแจ้งค่าใช้บริการใบเดียวกัน
  เพื่ออำนวยความสะดวกให้แก่ลูกค้ามากขึ้น

ปี 2549 เมื่อวันที่ 23 มกราคม 2549 กลุ่มผู้ถือหุ้นรายใหญ่ของบริษัท ชิน คอร์ปอเรชั่น จำกัด
(มหาชน) (“SHIN”) ได้ขายหุ้น SHIN ให้แก่บริษัท ซีดาร์ โฮลดิ้งส์ จำกัด (“Cedar”)
และบริษัท แอสเพน โฮลดิ้งส์ จำกัด (“Aspen”) ส่งผลให้ Cedar และ Aspen
ต้องเข้าถือหลักทรัพย์ของบริษัทฯ เพื่อครอบงำกิจการโดยสมัครใจ (Voluntary Tender Offer)
ในราคา 72.31 บาทต่อหุ้น นอกจากนี้ ที่ประชุมคณะกรรมการบริษัทของ SHIN ครั้งที่ 1/2549
เมื่อวันที่ 23 มกราคม 2549 มีมติจะไม่ขายหุ้นสามัญของบริษัทฯ ที่ SHIN ถืออยู่ทั้งจำนวน
เนื่องจาก คณะกรรมการบริษัทของ SHIN พิจารณาแล้วมีความเห็นว่าธุรกิจของเอไอเอส
เป็นธุรกิจที่ก่อให้เกิดรายได้หลักของ SHIN และประกอบกับการที่ เอไอเอส
มีผลประกอบการที่ดีมาโดยตลอด

  ในเดือนพฤศจิกายน เอไอเอส ลงนามในสัญญาการใช้อัตราเชื่อมโยงโครงข่าย
  (Interconnection Charge) ร่วมกับ บมจ. โทเทิ่ล แอ็คเซ็ส คอมมิวนิเคชั่น (ดีแทค)

ปี 2550 ในเดือนกุมภาพันธ์ เอไอเอส ลงนามในสัญญาการใช้อัตราเชื่อมโยงโครงข่าย
(Interconnection Charge) ร่วมกับ บริษัท ทรูมูฟ จำกัด

  ตามมติที่ประชุมคณะกรรมการบริษัท ครั้งที่ 3/2550 เมื่อวันที่ 22 มีนาคม 2550
  มีมติอนุมัติแต่งตั้งนายวิกรม ศรีประทักษ์ หัวหน้าคณะผู้บริหารด้านเทคโนโลยี (CTO)
  ให้ดำรงตำแหน่งหัวหน้าคณะเจ้าหน้าที่ผู้บริหาร (CEO) รับผิดชอบดูแลสายงานธุรกิจสื่อสารไร้สาย
  แทนนายสมประสงค์ บุญยะชัย ซึ่งยังคงดำรงตำแหน่งประธานกรรมการบริหารของบริษัทฯ
  โดยให้มีผลตั้งแต่วันที่ 1 กรกฎาคม 2550

  ในเดือนพฤษภาคม บริษัท ไวร์เลส ดีไวซ์ ซัพพลาย จำกัด (ดับลิวดีเอส)
  ได้จดทะเบียนตั้งบริษัทกับกระทรวงพาณิชย์
  เพื่อประกอบธุรกิจนำเข้าและจัดจำหน่ายโทรศัพท์เคลื่อนที่และอุปกรณ์โทรคมนาคม
  แต่เดิมธุรกิจดังกล่าวบริษัท ดิจิตอล โฟน จำกัด (ดีพีซี) เป็นผู้ดำเนินการ

  ในเดือนกรกฎาคม บริษัท ดิจิตอล โฟน จำกัด เปิดตัวโทรศัพท์เคลื่อนที่ที่เป็นแบรนด์ของตนเอง
  (House brand) ใหม่ล่าสุดภายใต้ชื่อ ‘Phone One’

เหตุการณ์สำคัญในปี 2551

มกราคม

-   บริษัทฯ และ บริษัท ทีโอที จำกัด (มหาชน)
    ร่วมลงนามความเข้าใจในการส่งเสริมและพัฒนากิจการโทรคมนาคมไทย (Memorandum of
    Understanding) เพื่อส่งเสริมและพัฒนาโครงข่ายโทรคมนาคมร่วมกัน
    โดยให้โครงข่ายทั้งสองสามารถทำงานร่วมกันได้ในลักษณะ Fixed Mobile Convergence
    เพื่อนำเสนอบริการที่สอดคล้องกับวิถีชีวิตของลูกค้า สร้างความหลากหลายและครบวงจร
    รองรับการเปลี่ยนแปลงของเทคโนโลยีในอนาคต
    โดยคำนึงถึงประโยชน์ที่จะเกิดต่อประเทศชาติ ทั้งด้านเศรษฐกิจ สังคม เทคโนโลยี
    และประชาชนผู้ใช้บริการ

-   บริษัทฯ ซื้อหุ้นสามัญของบริษัท แอดวานซ์ เอ็มเปย์ จำกัด (เอเอ็มพี)
    ซึ่งเป็นบริษัทย่อยที่บริษัทฯ ถือหุ้นร้อยละ 69.99 จากบริษัท เอ็นทีที โดโคโม อินคอร์ปอเรชั่น
    จำนวน 9,000,000 หุ้น ในมูลค่า 126,000,000 บาท คิดเป็นสัดส่วนร้อยละ 30
    จากทุนจดทะเบียนของ เอเอ็มพี โดยภายหลังจากการซื้อหุ้นสัดส่วนการถือหุ้นของบริษัทฯ
    เพิ่มขึ้นเป็นร้อยละ 99.99

-   บริษัทฯ เปิดแนวคิด “AIS Smart SMEs ทุกธุรกิจจัดการได้”
    โดยมุ่งเน้นการเสริมศักยภาพผู้ประกอบการ SMEs ไทยที่มีจำนวนกว่า 2.2
    ล้านรายทั่วประเทศ โดยเน้นเป็นศูนย์รวมสิ่งที่จะสนับสนุนผู้ประกอบการ SMEs อย่างครบวงจร
    ใน 6 เครื่องมือ ประกอบด้วย การบริการเพื่อเพิ่มโอกาสทางการตลาด,
    การบริการการสื่อสารเพื่อธุรกิจ, การบริการหลังการขาย, การบริการจาก AIS Smart
    Solutions , การบริการด้านข้อมูลข่าวสารผ่าน SMEs Hot Line 1149 และ
    สิทธิพิเศษจากเอไอเอสและพันธมิตรทั้งภาครัฐและภาคเอกชน

-   โทรศัพท์เคลื่อนที่ระบบจีเอสเอ็ม แอดวานซ์ และวัน-ทู-คอล!
    ได้รับการจัดอันดับให้เป็นระบบโทรศัพท์เคลื่อนที่ที่น่าเชื่อถือที่สุดอันดับที่ 1 และ 2 ตามลำดับ
    ประจำปี 2551 จากผลสำรวจของนิตยสาร BrandAge

-   โครงการสานรักจาก เอไอเอส ได้รับมอบโล่รางวัลกิตติคุณสัมพันธ์ “สังข์เงิน” ประจำปี
    2550
    ประเภทโครงการที่มีผลงานดีเด่นด้านการประชาสัมพันธ์อย่างต่อเนื่องและเป็นที่ยอมรับของสังคมโดยรวม
    จากสมาคมนักประชาสัมพันธ์แห่งประเทศไทย

-   รายการ “สานรัก คนเก่งหัวใจแกร่ง” ของ เอไอเอส ได้รับรางวัลเชิดชูเกียรติ “คิดส์
    อวอร์ด” ด้านพิทักษ์สิทธิเด็ก
    จากสภาคริสตจักรเครือข่ายเยาวชนเพื่อการพัฒนาและสำนักกองทุนสนับสนุนการเสริมสร้างสุขภาพ
    (สสส.)

กุมภาพันธ์

-   บริษัทฯ เปิดตัวเครือข่ายประหยัดพลังงานภายใต้แนวคิด “Green Network”
    เพื่อร่วมเป็นส่วนหนึ่งในการรณรงค์ลดภาวะโลกร้อน
    โดยคัดเลือกวิธีการหลากหลายเข้ามาผสมผสานในการทำงานด้านเครือข่ายเพื่อให้มีการใช้พลังงานอย่างมีประสิทธิภาพสูงขึ้น

-   เอไอเอส Call Center ได้เปิดตัว 3 บริการใหม่ ได้แก่ บริการภาษาต่างประเทศ 5
    ภาษา ประกอบด้วย ภาษาจีน, ญี่ปุ่น เกาหลี, ฝรั่งเศส และอังกฤษ
    เพื่ออำนวยความสะดวกให้กับลูกค้าชาวต่างชาติทั้งที่อยู่ในประเทศไทยและที่เดินทางเข้ามาท่องเที่ยว
    บริการภาษาท้องถิ่นทั้งภาคเหนือ ใต้ และอีสาน
    เพื่อสร้างความรู้สึกคุ้นเคยเป็นกันเองให้กับลูกค้าต่างจังหวัดที่ไม่นิยมใช้ภาษากลาง
    และบริการคุยผ่านกล้อง Web cam
    เพื่อเพิ่มความรู้สึกใกล้ชิดของการให้บริการสำหรับลูกค้าที่ติดต่อ Call Center
    ผ่านอินเตอร์เน็ต

มีนาคม

-   บริษัท ทริสเรทติ้ง จำกัด ประกาศคงอันดับเครดิตองค์กรของ เอไอเอส ในระดับ “AA”
    ด้วยแนวโน้ม “Stable” หรือ “คงที่”
    ซึ่งสะท้อนถึงความเป็นผู้นำตลาดในธุรกิจโทรศัพท์เคลื่อนที่ของไทยและคณะผู้บริหารที่ดำเนินธุรกิจอย่างมืออาชีพและมีความสามารถในการบริหารงานท่ามกลางภาวะการแข่งขันที่รุนแรง
    โดยสามารถนำพาองค์กรให้มีความมั่นคงและเจริญเติบโตสูงขึ้นอย่างต่อเนื่อง

-   ที่ประชุมคณะกรรมการบริษัท ครั้งที่ 3/2551 มีมติอนุมัติการเพิ่มทุนในบริษัท ซุปเปอร์
    บรอดแบนด์ เน็ทเวอร์ค จำกัด (เอสบีเอ็น) ซึ่งเป็นบริษัทย่อยที่บริษัทฯ ถือหุ้นอยู่ร้อยละ
    99.93 โดยเพิ่มทุนจดทะเบียนจากเดิม 1,000,000 บาท เป็น 300,000,000 บาท
    ทั้งนี้ภายหลังจากเพิ่มทุนแล้ว บริษัทฯ จะถือหุ้นใน เอสบีเอ็น เพิ่มขึ้นเป็นร้อยละ 99.99
    โดยทุนที่เพิ่มขึ้นจะนำไปใช้ลงทุนในโครงข่ายพื้นฐานมุ่งเน้นทางด้านการเชื่อมโยงการส่งข้อมูลระหว่างโครงข่าย

เมษายน

-   ที่ประชุมผู้ถือหุ้นสามัญประจำปี 2551 ของบริษัทฯ
    มีมติอนุมัติจ่ายเงินปันผลจากผลประกอบการงวด 6 เดือนหลังของปี 2550 (1 กรกฎาคม
    2550 ถึง 31 ธันวาคม 2550) ในอัตราหุ้นละ 3.30 บาท
    ให้แก่ผู้ถือหุ้นทั้งหมดจำนวนประมาณ 2,960 ล้านหุ้น คิดเป็นเงินประมาณ 9,769 ล้านบาท
    โดยบริษัทฯ กำหนดจ่ายเงินปันผลในวันที่ 8 พฤษภาคม 2551

-   บริษัทฯ เสนอขายหุ้นกู้ไม่มีประกันให้แก่บุคคลทั่วไป อายุ 5 ปี จำนวน 4,000 ล้านบาท
    ในอัตราดอกเบี้ยร้อยละ 4.0 สำหรับ 2 ปีแรก และร้อยละ 4.9 สำหรับ 3 ปีหลัง
    โดยได้รับการจัดอันดับความน่าเชื่อถือที่ระดับ “AA” จากบริษัท ทริสเรทติ้ง จำกัด

พฤษภาคม

-   บริษัท ดิจิตอล โฟน จำกัด (ดีพีซี) ซึ่งเป็นบริษัทย่อยที่บริษัทฯ ถือหุ้นอยู่ ร้อยละ 98.55
    ได้ทำข้อตกลงยุติข้อพิพาทกับบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) (ดีแทค)
    ในกรณีที่ ดีแทค เรียกร้องให้ ดีพีซี
    ชำระค่าตอบแทนจากการรับโอนสิทธิและหน้าที่ในการให้บริการวิทยุโทรคมนาคมแบบเซลลูล่าร์
    Digital PCN 1800 ค่าใช้สิ่งอำนวยความสะดวกและอุปกรณ์
    และค่าตอบแทนการใช้โครงข่ายร่วมตามสัญญา The Agreement to Unwind the
    Service Provider Agreement ("Unwind Agreement") โดยในวันที่ 30 พฤษภาคม
    2551 ดีพีซี ตกลงชำระเงินจำนวน 3,000 ล้านบาท ให้แก่ ดีแทค

-   บริษัทฯ ขายหุ้นสามัญของ บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี)
    ซึ่งเป็นบริษัทย่อยที่บริษัทฯ ถือหุ้นในสัดส่วนร้อยละ 51.00 ให้บริษัท ดิจิตอล โฟน จำกัด
    (ดีพีซี) ซึ่งเป็นบริษัทย่อยที่บริษัทฯ ถือหุ้นในสัดส่วนร้อยละ 98.55
    โดยซื้อขายในราคามูลค่าตามบัญชี ณ วันที่ 29 กุมภาพันธ์ 2551 จำนวน 199,240,761.60
    บาท โดยภายหลังจากการขายหุ้นดังกล่าว เอดีซี ยังคงเป็นบริษัทย่อยโดยทางอ้อมของบริษัทฯ
    โดยผ่านทาง ดีพีซี
    การทำรายการดังกล่าวมีวัตถุประสงค์เพื่อเป็นการปรับโครงสร้างของบริษัทฯ
    ให้มีประสิทธิภาพสูงสุดประกอบกับจะเป็นการผนวกจุดแข็งของเครือข่ายการสื่อสารข้อมูลผ่านระบบเครือข่ายอินเตอร์เน็ตกับเครือข่ายบริการโทรศัพท์เคลื่อนที่เพื่อเพิ่มมูลค่าให้กิจการของดีพีซีในอนาคต

-   บริษัท ดาต้า ลายไทย จำกัด (ดีแอลที) บริษัทย่อยที่บริษัทฯ ถือหุ้นอยู่ร้อยละ 65.00
    ได้จดทะเบียนเสร็จการชำระบัญชีกับกระทรวงพาณิชย์ เมื่อวันที่ 13 พฤษภาคม 2551
    มีผลให้สิ้นสภาพเป็นนิติบุคคล ทั้งนี้ บริษัท ดาต้า ลายไทย จำกัด ไม่ได้มีธุรกรรมใดๆ ตั้งแต่ปี
    2550 ดังนั้น การเลิกบริษัทย่อยดังกล่าวจึงไม่ส่งผลกระทบต่อการดำเนินธุรกิจของบริษัทฯ
    แต่อย่างใด

-   จีเอสเอ็ม แอดวานซ์ ร่วมเป็นส่วนหนึ่งในการรักษาสิ่งแวดล้อม
    ลดปริมาณการใช้กระดาษให้กับโลก ด้วยการเชิญชวนผู้ใช้บริการสมัครใช้บริการ  “GSM
    e-Statement” บริการรับใบแจ้งค่าใช้บริการทางอีเมล์

-   เอไอเอส และจีเอสเอ็ม แอดวานซ์ เปิดให้บริการ 3GSM advance:
    อินเตอร์เน็ตความเร็วสูงบนมือถือและโทรศัพท์มือถือเห็นหน้าได้ ด้วยเทคโนโลยี HSPA
    บนคลื่นความถี่ 900MHz ที่จังหวัดเชียงใหม่เป็นแห่งแรกของประเทศไทย

มิถุนายน

-   คณะกรรมการบริษัท มีมติแต่งตั้งนายแอเลน ลิว ยง เคียง ดำรงตำแหน่ง
    ประธานกรรมการบริหาร แทนนายสมประสงค์ บุญยะชัย
    ที่ขอลาออกจากตำแหน่งกรรมการบริหาร โดยมีผลตั้งแต่วันที่ 1 มิถุนายน 2551 เป็นต้นไป

-   นิตยสาร Asian Mobile News ได้คัดเลือกให้บริษัทฯ
    เป็นผู้ให้บริการโทรศัพท์เคลื่อนที่ยอดเยี่ยมแห่งเอเชีย ประจำปี 2008 (Asian Mobile
    Operator of the Year 2008) และผู้ให้บริการโทรศัพท์เคลื่อนที่ยอดเยี่ยมของไทย
    ประจำปี 2008 (Mobile Operator of the Year, Thailand 2008)

-   หนังสือพิมพ์วอลล์สตรีท เจอร์นัล เอเชีย (The Wall Street Journal Asia)
    ได้คัดเลือกให้บริษัทฯ เป็นผู้ให้บริการโทรศัพท์เคลื่อนที่เพียงรายเดียวที่ติดอันดับ 1 ใน 10
    บริษัทชั้นนำของไทย โดยอยู่ในลำดับที่ 7
    ซึ่งการจัดอันดับครั้งนี้เป็นส่วนหนึ่งของการจัดอันดับบริษัทที่น่าชื่นชมที่สุด 200 แห่งของเอเชีย
    นอกจากนั้น บริษัทฯ
    ยังได้รับการยอมรับให้เป็นผู้ให้บริการโทรศัพท์เคลื่อนที่รายเดียวที่มีสินค้าและบริการที่มีคุณภาพ
    (Quality of Goods and Services)

กรกฎาคม

-   บริษัทฯ ขยายโอกาสสร้างอาชีพให้แก่ผู้พิการทางสายตาในเขตภูมิภาค
    โดยร่วมกับโรงเรียนสอนคนตาบอดภาคเหนือ ในพระบรมราชินูปถัมภ์ จังหวัดเชียงใหม่
    เปิดศูนย์ปฏิบัติการ Call Center “เอไอเอสสร้างอาชีพ Call Center
    แด่ผู้พิการทางสายตา” หลังจากที่ได้เปิดศูนย์ปฏิบัติการดังกล่าวที่กรุงเทพมาแล้วในปี 2550

สิงหาคม

-   ที่ประชุมคณะกรรมการบริษัท ครั้งที่ 5/2551
    มีมติอนุมัติการจ่ายเงินปันผลระหว่างกาลจากผลการดำเนินงาน 6 เดือนแรกของปี 2551
    งวดการดำเนินงานตั้งแต่วันที่ 1 มกราคม ถึง 30 มิถุนายน 2551 ในอัตราหุ้นละ 3.00 บาท
    ให้แก่ผู้ถือหุ้นทั้งหมดจำนวนประมาณ 2,962 ล้านหุ้น คิดเป็นเงินประมาณ 8,885 ล้านบาท
    โดยบริษัทฯ กำหนดจ่ายเงินปันผลในวันที่ 10 กันยายน 2551

-   บริษัทฯ พัฒนาระบบให้เจ้าหน้าที่ตำรวจสามารถส่ง SMS
    ไปยังศูนย์ข้อมูลเพื่อตรวจสอบประวัติบุคคลที่โดนหมายจับ ตรวจสอบรถสูญหาย
    โดยจะมีข้อความตอบกลับมาแบบ Real Time
    อันจะทำให้กระบวนการติดตามจับกุมเป็นไปอย่างมีประสิทธิภาพด้วยแนวคิด “สายสืบมือถือ”

กันยายน

-   โครงการสานรัก คนเก่งหัวใจแกร่ง ของบริษัทฯ
    ได้รับมอบโล่ประกาศเกียรติคุณจากโครงการคนดี คิดดี สังคมดี ประจำปี 2551
    จากกระทรวงวัฒนธรรม ในฐานะที่บริษัทฯ เป็นองค์กรที่ร่วมส่งเสริมคนดีให้เกิดขึ้นในสังคมไทย

ตุลาคม

-   ที่ประชุมคณะกรรมการบริษัท (วาระพิเศษ) มีมติอนุมัติการแต่งตั้ง นายสมประสงค์ บุญยะชัย
    ดำรงตำแหน่งเป็น รองประธานกรรมการ โดยให้มีผลตั้งแต่วันที่ 8 ตุลาคม 2551 เป็นต้นไป

-   บริษัท สแตนดาร์ด แอนด์ พัวร์ จำกัด หรือ S&P
    สถาบันคงอันดับความน่าเชื่อถือทางการเงินระหว่างประเทศ ประกาศยกอันดับแนวโน้มของ
    เอไอเอส จาก “Negative” เป็น “Stable”
    และประกาศคงอันดับความน่าเชื่อถือองค์กรที่ระดับ “A-“
    สะท้อนถึงความสามารถในการยืนหยัดเป็นที่หนึ่งทางด้านรายได้ในอุตสาหกรรมโทรคมนาคมในประเทศไทย
    ความแข็งแกร่งของแบรนด์ คุณภาพโครงข่ายที่ครอบคลุมทั่วประเทศ
    คุณภาพการบริการที่เหนือกว่า และโครงสร้างทางการเงินที่เข้มแข็งของบริษัทฯ

-   บริษัทฯ ขยายโอกาสทางอาชีพให้แก่ผู้พิการทางการได้ยิน (หูหนวก)
    ด้วยการรับผู้พิการทางการได้ยินเข้าเป็นพนักงานประจำของบริษัทฯ ปฏิบัติหน้าที่ Call
    Center ให้บริการตอบคำถามข้อมูลต่างๆผ่านบริการ Real Talk ภาษามือ (iSign)
    บนเว็บแคม พร้อมมอบสิทธิและสวัสดิการต่างๆ เช่นเดียวกับพนักงานปกติ

-   บริษัทฯ เปิดตัวแนวคิดใหม่เพิ่มความสดใส เติมพลังและสร้างความแตกต่างให้กับแบรนด์
    ภายใต้แนวคิด "อยู่เคียงข้างคุณ (With you, Always)” โดยมี Animation ชื่อ
    "น้องอุ่นใจ" ทำหน้าที่เป็นสัญลักษณ์ถ่ายทอด ความเป็นเพื่อนอยู่เคียงข้างลูกค้าใน 5 ด้าน
    ได้แก่ เครือข่ายคุณภาพ บริการลูกค้าที่เป็นเลิศ นวัตกรรมใหม่ๆ สิทธิพิเศษ
    และการตอบแทนสังคม

พฤศจิกายน

-   ที่ประชุมคณะกรรมการบริษัทครั้งที่ 6/2551 มีมติอนุมัติการลดทุนของ บริษัท ดิจิตอล โฟน
    จำกัด (ดีพีซี) ซึ่งเป็นบริษัทย่อยที่บริษัทฯ ถือหุ้นอยู่ร้อยละ 98.55
    โดยลดทุนจดทะเบียนจากเดิม 14,621,861,680 บาท เป็น 4,386,558,504 บาท
    หรือจากมูลค่าหุ้นที่ตราไว้เดิม 10 บาท เป็น 3 บาท ทั้งนี้ไม่มีการเปลี่ยนแปลงจำนวนหุ้น
    โดยบริษัทฯ ยังคงจำนวนหุ้นและอัตราส่วนถือหุ้นใน ดีพีซี เท่าเดิม
    เหตุผลในการลดทุนเพื่อปรับปรุงโครงสร้างเงินทุนของ ดีพีซี
    ให้มีความเหมาะสมยิ่งขึ้นโดยการคืนส่วนเกินเงินสดให้แก่ผู้ถือหุ้น

-   คณะกรรมการบริษัทมีมติอนุมัติการเพิ่มทุนในบริษัท แอดวานซ์ ไวร์เลส เน็ทเวอร์ค จำกัด
    (เอดับบลิวเอ็น) ซึ่งเป็นบริษัทย่อยที่บริษัทฯ ถือหุ้นอยู่ร้อยละ 99.93 โดยเพิ่มทุนจดทะเบียน
    จากเดิม 1,000,000 บาท เป็นทุนจดทะเบียน 350,000,000 บาท
    ทั้งนี้ภายหลังจากเพิ่มทุนแล้ว บริษัทฯ จะถือหุ้นใน เอดับบลิวเอ็น เพิ่มขึ้นเป็นร้อยละ 99.99
    โดยเงินทุนที่ได้จากการเพิ่มทุนจะเตรียมไว้ใช้ในการลงทุนในอนาคต

-   คณะกรรมการบริษัท มีมติอนุมัติการเลิกบริษัท ดาต้าเน็ทเวอร์ค โซลูชั่นส์ จำกัด (ดีเอ็นเอส)
    ผู้ให้บริการสื่อสารข้อมูลผ่านเครือข่ายสายโทรศัพท์ในเขตต่างจังหวัด ซึ่งเป็นบริษัทย่อยที่บริษัทฯ
    ถือหุ้นอยู่ร้อยละ 49.00 ทั้งนี้ ดีเอ็นเอส ไม่ได้ประกอบธุรกรรมใดๆ มาเป็นเวลานานแล้ว
    ดังนั้น การเลิกบริษัทย่อยดังกล่าวจึงไม่ส่งผลกระทบต่อการดำเนินธุรกิจของบริษัทฯ แต่อย่างใด

-   บริษัทฯ ได้รับรางวัลสื่อสร้างสรรค์สุขภาพจิต ประจำปี 2551 สาขาโฆษณาโทรทัศน์ ชุด
    “โอกาส” จากกรมสุขภาพจิต เนื่องในงานสัปดาห์สุขภาพจิตแห่งชาติ

ธันวาคม

-   บริษัทฯ เปิดให้บริการ 3G ด้วยเทคโลยี HSPA บนคลื่นความถี่ 900MHz
    เป็นรายแรกในกรุงเทพ ซึ่งเป็นการดำเนินงานต่อเนื่องมาจากการเปิดบริการ 3G
    ในจังหวัดเชียงใหม่ก่อนหน้านี้ในเดือนพฤษภาคม โดยบริการที่เปิดให้ลูกค้าได้ใช้งาน ได้แก่
    Video call, บริการข้อมูลผ่าน AIS Mobile Internet และการใช้งาน Wireless
    Hi-speed Internet สำหรับลูกค้าระบบเติมเงินและระบบรายเดือน

-   นิตยสาร The Asset ได้จัดอันดับให้บริษัทฯ
    เป็นบริษัทที่มีการกำกับดูแลกิจการดีที่สุดของประเทศไทย ประจำปี 2551 (The Best in
    Corporate Governance in Thailand 2008)  อันดับที่ 4
     ซึ่งเป็นบริษัทโทรคมนาคมของไทยเพียงรายเดียวที่ติดอันดับในครั้งนี้

-   บริษัทฯ ได้รับโล่ประกาศเกียรติคุณสถานประกอบการดีเด่นด้านการจ้างงานคนพิการ 
    เนื่องในงานวันคนพิการสากล ประจำปี 2551
    จากสำนักงานส่งเสริมและพัฒนาคุณภาพชีวิตคนพิการแห่งชาติ

-   บริษัทฯ ได้รับรางวัลนวัตกรรมดีเด่นจากมหาชน (Popular Vote Award 2008)
     จากงานประกาศผลรางวัล  Thailand’s Most Innovative Company
      ซึ่งจัดขึ้นโดยคณะพาณิชยศาสตร์และการบัญชี จุฬาลงกรณ์มหาวิทยาลัย และ
    นสพ.กรุงเทพธุรกิจ เครือเนชั่นกรุ๊ป

2.2 ภาพรวมการประกอบธุรกิจ

บริษัท แอดวานซ์ อินโฟร์ เซอร์วิส จำกัด (มหาชน) (“บริษัทฯ” หรือ “เอไอเอส” หรือ
“ADVANC”) เป็นผู้ให้บริการสื่อสารโทรคมนาคมไร้สายอันดับหนึ่งของประเทศไทย
โดยเปิดดำเนินการมา 18 ปี และมีโครงข่ายโทรศัพท์เคลื่อนที่คุณภาพที่ครอบคลุมกว่าร้อยละ 97
ของพื้นที่ที่มีประชากรอาศัยทั่วประเทศ ให้บริการลูกค้ากว่า 27 ล้านคน
โดยมีส่วนแบ่งตลาดของจำนวนผู้ใช้บริการโทรศัพท์เคลื่อนที่ประมาณร้อยละ 45
ในขณะที่ส่วนแบ่งตลาดของรายได้เท่ากับร้อยละ 52 ทั้งนี้ บริษัทฯ
รวมถึงบริษัทย่อยประกอบธุรกิจการให้บริการโทรคมนาคมในด้านต่างๆ ดังนี้

บริการโทรศัพท์เคลื่อนที่ระบบ GSM 

บริษัทฯ และบริษัทย่อย ได้ให้บริการโทรศัพท์เคลื่อนที่ในระบบดิจิตอล GSM ย่านความถี่ 900 และ
1800 เมกกะเฮิร์ต (MHz) ภายใต้สัญญาร่วมการงานแบบสร้าง-โอน-ดำเนินงาน (BTO:
Build-Transfer-Operate) ดังนี้

ระบบดิจิตอล GSM ย่านความถี่ 900 MHz ดำเนินงานโดยเอไอเอส ซึ่งทำสัญญาร่วมกับบริษัท ทีโอที
จำกัด (มหาชน) (ทีโอที) โดยมีอายุสัญญาตั้งแต่ปี 2533 และสิ้นสุดปี 2558
รวมทั้งสิ้นเป็นระยะเวลา 25 ปี ซึ่งภายใต้สัญญามีข้อกำหนดดังนี้

-   เอไอเอสจะต้องเป็นผู้ลงทุนสร้างเครือข่ายเซลลูลาร์
    รวมถึงรับผิดชอบในการหาเงินลงทุนและค่าใช้จ่ายอื่นทั้งหมด
    และโอนกรรมสิทธ์ในเครือข่ายแก่ผู้ให้สัมปทาน คือ ทีโอที

-   เอไอเอสจะต้องจ่ายผลตอบแทนในรูปแบบของส่วนแบ่งรายได้จากการบริการให้แก่ทีโอที
    แบ่งเป็น

1)  ส่วนแบ่งรายได้จากการให้บริการแบบชำระค่าบริการหลังการใช้ (Postpaid)
    ปัจจุบันอยู่ที่ร้อยละ 30 ของรายได้ไม่รวมภาษีมูลค่าเพิ่ม

2)  ส่วนแบ่งรายได้จากบริการแบบชำระค่าใช้บริการล่วงหน้า (Prepaid) ปัจจุบันอยู่ที่ร้อยละ 20
    ของรายได้ก่อนหักภาษีมูลค่าเพิ่ม

บริษัทฯ ได้ลงนามในสัญญาการใช้อัตราเชื่อมโยงโครงข่าย (Interconnection Charge)
ร่วมกับ บริษัท โทเทิ่ล แอ็คเซ็ส คอมมิวนิเคชั่น จำกัด (มหาชน) (ดีแทค) และ บริษัท ทรูมูฟ
จำกัด ในปี 2549 และ 2550 ตามลำดับ
ซึ่งเป็นค่าตอบแทนที่ผู้ประกอบกิจการโทรคมนาคมต้องจ่ายเพื่อตอบแทนการเชื่อมต่อระหว่างโครงข่ายโทรคมนาคมของอีกฝ่าย
โดยเก็บในอัตรานาทีละ 1 บาท

ระบบดิจิตอล GSM ย่านความถี่ 1800 MHz ดำเนินงานโดยบริษัทย่อย คือ บริษัท ดิจิตอล โฟน จำกัด (ดีพีซี) (เอไอเอสถือหุ้นร้อยละ 98.55) ภายใต้สัญญาร่วมการงานแบบสร้าง-โอน-ดำเนินงาน (BTO: Build-Transfer-Operate) กับบริษัท กสท โทรคมนาคม จำกัด (มหาชน) (กสท.) เป็นระยะเวลา 16 ปี ตั้งแต่ปี 2540 สิ้นสุดปี 2556 โดย ดีพีซี ต้องจ่ายผลประโยชน์ตอบแทนเป็นร้อยละของรายได้จากการให้บริการให้แก่ กสท. ปัจจุบันอยู่ที่ร้อยละ 25 ของรายได้ ทั้งนี้ ดีพีซี ยังมีสัญญาการใช้บริการเครือข่ายร่วม (Network Roaming) ระหว่าง เอไอเอส กับ ดีพีซี ซึ่งจะทำให้ผู้ใช้โทรศัพท์เคลื่อนที่ระบบดิจิตอล GSM 1800 สามารถใช้งานได้ทั่วประเทศเหมือนกับผู้ใช้โทรศัพท์เคลื่อนที่ระบบดิจิตอล GSM advance อีกด้วย

บริการโทรออกต่างประเทศ

บริษัท เอไอเอ็น โกลบอลคอม จำกัด (เอไอเอ็น) (เอไอเอสถือหุ้นร้อยละ 99.99) เอไอเอ็น
ได้รับใบอนุญาตเพื่อประกอบกิจการให้บริการโทรศัพท์ระหว่างประเทศจากคณะกรรมการกิจการโทรคมนาคมแห่งชาติ
(กทช.) เป็นระยะเวลา 20 ปี ตั้งแต่ปี 2549 สิ้นสุดในปี 2569
ภายใต้ระเบียบใบอนุญาตที่ได้รับจาก กทช. เอไอเอ็น ต้องจ่ายค่าธรรมเนียมให้กับ กทช.
ทั้งสิ้นร้อยละ 7 จากรายได้จากการให้บริการ แบ่งเป็นค่าธรรมเนียมใบอนุญาตรายปีร้อยละ 2.5
และค่าบริการโทรคมนาคมพื้นฐานโดยทั่วถึงและบริการเพื่อสังคม (Universal Service
Obligation – USO) ร้อยละ 4

ธุรกิจการสื่อสารข้อมูลผ่านเครือข่ายสายโทรศัพท์

บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น) (เอไอเอสถือหุ้นร้อยละ 99.99)
ประกอบธุรกิจให้บริการโทรศัพท์พื้นฐานโดยมุ่งเน้นเรื่องการให้บริการด้านข้อมูล
โดยเอสบีเอ็นได้รับใบอนุญาตจาก กทช. ในปี 2550 เพื่อประกอบธุรกิจให้บริการโทรคมนาคม
และบริการโครงข่ายโทรคมนาคม ได้แก่ ให้บริการอินเตอร์เน็ต (ISP)
บริการอินเทอร์เน็ตเกตเวย์ระหว่างประเทศและบริการชุมสายอินเตอร์เน็ต (International &
National Internet Gateway) บริการโครงข่ายโทรคมนาคมระหว่างประเทศ (IPLC & IP
VPN) บริการเสียงผ่านเครือข่ายอินเตอร์เน็ต (Voice over IP)
และบริการโทรทัศน์ผ่านเครือข่ายอินเตอร์เน็ต (IP Television) เป็นต้น

บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี) (เอไอเอสถือหุ้นร้อยละ
51โดยทางอ้อมผ่านดีพีซี) ประกอบธุรกิจบริการสื่อสารข้อมูลผ่านทางเครือข่ายสายโทรศัพท์ และสาย
Optical Fiber เป็นธุรกิจร่วมลงทุนกับ บริษัท ทีโอที จำกัด (มหาชน)
มีอายุสัญญาการให้บริการสิ้นสุดในปี 2565 บริการของ เอดีซี ได้แก่
บริการสื่อสารข้อมูลผ่านทางเครือข่ายสายโทรศัพท์และสาย Optical fiber, บริการรับฝาก
Server และรับฝากข้อมูลผ่านอินเตอร์เน็ต, บริการให้เช่าใช้พื้นที่ (Hosting) ทำเว็บไซต์
รวมถึงการให้บริการอินเตอร์เน็ตอย่างครบวงจร

ธุรกิจบริการข้อมูลทางโทรศัพท์ (Call Center)

บริษัท แอดวานซ์คอนแท็คเซ็นเตอร์ จำกัด (เอซีซี) (เอไอเอสถือหุ้นร้อยละ 99.99) ประกอบธุรกิจบริการข้อมูลทางโทรศัพท์เน้นการให้บริการลูกค้าสัมพันธ์เป็นหลัก ซึ่งถือเป็นกุญแจสำคัญที่ทำให้เอไอเอสแตกต่างจากผู้ประกอบการรายอื่น เพราะเหนือกว่าการให้บริการก่อนหรือหลังการขายหรือตอบปัญหาทั่วไป เช่น เรื่องการชำระค่าบริการ หรือสอบถามข้อมูลบริการ พนักงานของ เอซีซี ยังมีบทบาทสำคัญในการช่วยสนับสนุนกิจกรรมการตลาดของกลุ่มบริษัทฯ และแนะนำสินค้าและบริการให้ทั้งลูกค้าปัจจุบันและลูกค้าใหม่ด้วย นอกจากนี้ เอซีซี ยังขยายโอกาสทางอาชีพให้แก่ผู้พิการทางสายตาและผู้พิการทางการได้ยิน ด้วยการรับผู้พิการทางสายตาและทางการได้ยินเข้าเป็นพนักงานประจำในคอลเซ็นเตอร์โดยให้สิทธิและสวัสดิการเท่าเทียมกับพนักงานประจำปกติ 

ธุรกิจนำเข้าและจัดจำหน่ายโทรศัพท์เคลื่อนที่ ซิมการ์ดและบัตรเติมเงิน

บริษัท ไวร์เลส ดีไวซ์ ซัพพลาย จำกัด (ดับบลิวดีเอส) (เอไอเอสถือหุ้นร้อยละ 99.99) ดำเนินธุรกิจจัดจำหน่ายโทรศัพท์เคลื่อนที่และอุปกรณ์โทรคมนาคม โดยจำหน่ายให้แก่ตัวแทนจำหน่ายโดยทั่วไป โดยไม่ได้จำกัดเพียงการขายให้แก่ลูกค้าของ เอไอเอส เท่านั้น นอกจากนี้ ดับบลิวดีเอส ได้ประกอบธุรกิจขายส่งซิมการ์ดและบัตรเติมเงินของ เอไอเอสผ่านร้านเทเลวิซที่เป็นระบบแฟรนไชน์จำนวนมากกว่า 350 สาขา ร้านเทเลวิซ เอ็กเพรส ที่เป็นสาขาย่อยมากกว่า 280 แห่ง และผ่านตัวแทนจำหน่ายทั่วไปกว่า 10,000 สาขา โดยในปี 2551 รายได้ที่มาจากธุรกิจนำเข้าและจัดจำหน่ายโทรศัพท์เคลื่อนที่และอุปกรณ์โทรคมนาคมคิดเป็นอัตราส่วนร้อยละ 10.1 ของรายได้รวมบริษัทฯ 

ธุรกิจให้บริการชำระสินค้าและบริการผ่านโทรศัพท์เคลื่อนที่

บริษัท แอดวานซ์ เอ็มเปย์ จำกัด (เอเอ็มพี) (เอไอเอสถือหุ้นร้อยละ 99.99) เป็นธุรกิจให้บริการชำระสินค้าและบริการผ่านโทรศัพท์เคลื่อนที่แทนการใช้เงินสด หรือบัตรเครดิต (Mobile payment) เอเอ็มพี ได้รับอนุญาตจากธนาคารแห่งประเทศไทย (ธปท.) ให้ประกอบธุรกิจให้บริการชำระสินค้าและบริการผ่านโทรศัพท์เคลื่อนที่แทนการใช้เงินสด หรือบัตรเครดิต ภายใต้ชื่อ “เอ็มเปย์ (mPAY)” ซึ่งเพิ่มความสะดวกและปลอดภัยแก่ลูกค้าเอไอเอสในการทำธุรกรรมทางการเงินผ่านโทรศัพท์เคลื่อนที่ โดยลูกค้าสามารถใช้ เอ็มเปย์ ซื้อสินค้า online ชำระค่าบริการโทรศัพท์เคลื่อนที่ เติมเงินระบบ วัน-ทู-คอล! และชำระค่าสินค้าและบริการต่างๆ ทั้งนี้ในปี 2551 เอไอเอส ได้ซื้อหุ้น ในส่วนของบริษัท เอ็นทีที โดโคโม ที่ถืออยู่จำนวนร้อยละ 30 คืนทั้งจำนวน ทำให้ปัจจุบันสัดส่วนที่เอไอเอสถือหุ้นในเอเอ็มพีเพิ่มจากเดิมร้อยละ 69.99 เป็นร้อยละ 99.99 

โครงสร้างบริษัทฯ และบริษัทในเครือ

ปัจจุบันบริษัทฯ ได้ลงทุนกับบริษัทในเครือทั้งหมด 11 บริษัทและมีพนักงานในเครือจำนวน 8,926 คน
(รวมพนักงานชั่วคราว)

ณ สิ้นเดือนธันวาคม 2551 รายละเอียดของบริษัทในเครือมีดังต่อไปนี้

+----------------------+-----------------------------------+----------+
| บริษัท                 | ลักษณะการประกอบกิจการ               | สัดส่วนที่ถือ |
+----------------------+-----------------------------------+----------+
| บริษัท ดิจิตอล โฟน จำกัด  | ให้บริการโทรศัพท์เคลื่อนที่ ระบบ GSM 1800 | 98.55%   |
| (ดีพีซี)                | MHz                               |          |
+----------------------+-----------------------------------+----------+
| บริษัท แอดวานซ์         | ให้บริก                             | 51.00%   |
| ดาต้าเน็ทเวอร์ค         | ารการสื่อสารข้อมูลผ่านเครือข่ายสายโทรศัพท์ |          |
| คอมมิวนิเคชั่นส์ จำกัด     | และสาย Optical Fiber              |          |
| (เอดีซี)*              |                                   |          |
+----------------------+-----------------------------------+----------+
| บริษัท                 | ให้บริการข้อมูลทางโทรศัพท์ (Call center | 99.99%   |
| แอดวานซ์คอนแท็คเซ็นเตอร์ | service)                          |          |
| จำกัด (เอซีซี)          |                                   |          |
+----------------------+-----------------------------------+----------+
| บริษัท ดาต้าเน็ทเวอร์ค    | ให้บริก                             | 49.00%   |
| โซลูชั่นส์ จำกัด          | ารการสื่อสารข้อมูลผ่านเครือข่ายสายโทรศัพท์ |          |
| (ดีเอ็นเอส)**          | ปัจจุบันหย                           |          |
|                      | ุดการดำเนินงานและอยู่ระหว่างการชำระบัญชี |          |
+----------------------+-----------------------------------+----------+
| บริษัท โมบาย ฟรอม      | ปัจจุบันไม่ได้ดำเนินธุรกิจ                | 99.99%   |
| แอดวานซ์ จำกัด         |                                   |          |
| (เอ็มเอฟเอ)           |                                   |          |
+----------------------+-----------------------------------+----------+
| บริษัท แอดวานซ์ เอ็มเปย์  | ให้บริการชำระสินค้าและบริก             | 99.99%   |
| จำกัด (เอเอ็มพี)***     | ารผ่านโทรศัพท์เคลื่อนที่แทนการใช้เงินสดหรือ |          |
|                      | บัตรเครดิต                          |          |
+----------------------+-----------------------------------+----------+
| บริษัท แอดวานซ์         | จำหน่ายบัตรแทนเงินสด (Cash Card)     | 99.99%   |
| เมจิคการ์ด จำกัด        |                                   |          |
| (เอเอ็มซี)             |                                   |          |
+----------------------+-----------------------------------+----------+
| บริษัท เอไอเอ็น         | ให้บริการโทรศัพท์ระหว่างประเทศ         | 99.99%   |
| โกลบอลคอม จำกัด       |                                   |          |
| (เอไอเอ็น)            |                                   |          |
+----------------------+-----------------------------------+----------+
| บริษัท ซุปเปอร์ บรอดแบนด์ | ให้บริการโทรคมนาคม                  | 99.99%   |
| เน็ทเวอร์ค จำกัด        | และบริการโครงข่ายโทรคมนาคม เช่น      |          |
| (เอสบีเอ็น)            | บริการอินเตอร์เน็ต (ISP)              |          |
|                      | บริการอินเทอร์เน็ตร                   |          |
|                      | ะหว่างประเทศและบริการชุมสายอินเตอร์เน็ต |          |
|                      | (International & National         |          |
|                      | Internet Gateway)                 |          |
|                      | บริการโครงข่ายโทรคมนาคมระหว่างประเทศ |          |
|                      | (IPLC & IP VPN)                   |          |
|                      | บริการเสียงผ่านเครือข่ายอินเตอร์เน็ต      |          |
|                      | (Voice over IP)                   |          |
|                      | และบริการโทรทัศน์ผ่านเครือข่ายอินเตอร์เน็ต |          |
|                      | (IP Television)                   |          |
+----------------------+-----------------------------------+----------+
| บริษัท ไวร์เลส ดีไวซ์     | นำเข้าและจัดจำหน่ายโทรศัพท์เคลื่อนที่      | 99.99%   |
| ซัพพลาย จำกัด          | อุปกรณ์โทรคมนาคม                    |          |
| (ดับบลิวดีเอส)          |                                   |          |
+----------------------+-----------------------------------+----------+
| บริษัท แอดวานซ์ ไวร์เลส  | ให้บริการโทรคมนาคม                  | 99.99%   |
| เน็ทเวอร์ค จำกัด        | บริการโครงข่ายโทรคมนาคม             |          |
| (เอดับบลิวเอ็น)         | และบริการระบบคอมพิวเตอร์             |          |
|                      | ปัจจ                               |          |
|                      | ุบันบริษัทได้รับใบอนุญาตให้บริการอินเตอร์เน็ต |          |
|                      | (ISP)แบบที่ 1                       |          |
|                      |                                   |          |
|                      | และใบอนุญาตให้บริการโทรคมนาคมแบบที่ 3  |          |
|                      | จาก กทช.                          |          |
+----------------------+-----------------------------------+----------+

* ถือหุ้นโดยทางอ้อมผ่าน บริษัท ดิจิตอล โฟน จำกัด

** บริษัท ดีเอ็นเอส ได้จดทะเบียนเลิกกิจการกับกระทรวงพาณิชย์เมื่อวันที่ 16 ธันวาคม 2551
ขณะนี้อยู่ระหว่างการชำระบัญชี

***เมื่อวันที่ 23 มกราคม 2551 เอไอเอส ได้ซื้อหุ้นสามัญ บริษัท เอเอ็มพี คืนทั้งหมดจากบริษัท
NTT DoCoMo โดยหลังจากการซื้อหุ้นคืน

สัดส่วนการถือหุ้นของเอไอเอสเพิ่มขึ้นจากร้อยละ 69.99 เป็นร้อยละ 99.99

[]

[]

[TABLE]

2.4 เป้าหมายการดำเนินธุรกิจใน 3-5 ปี

เนื่องจากตลาดโทรศัพท์เคลื่อนที่ในประเทศไทยมีแนวโน้มเข้าสู่จุดอิ่มตัวในไม่ช้า
อัตราการเติบโตของบริการทางเสียงจะเริ่มลดน้อยลง
ในขณะที่บริการด้านข้อมูลจะทวีความสำคัญมากขึ้น

เพื่อก้าวไปสู่การเป็นผู้ให้บริการโทรคมนาคมที่ครบวงจร (Total Telecom Service
provider) เอไอเอสได้ขยายการให้บริการต่างๆ ซึ่งรวมถึง: บริการโทรศัพท์ระหว่างประเทศ,
บริการอินเตอร์เน็ตระหว่างประเทศ, บริการด้านข้อมูลผ่านโทรศัพท์พื้นฐาน
และเชื่อมต่อผ่านอินเตอร์เน็ตความเร็วสูง ซึ่งบริการเหล่านี้
เอไอเอสได้รับใบอนุญาตให้ประกอบธุรกิจจากคณะกรรมการกิจการโทรคมนาคมแห่งชาติ (กทช.)
และจะเป็นสายธุรกิจหลักที่เอไอเอส จะมุ่งเน้นไปในอีก 3-5 ปีข้างหน้านี้

บริษัท เอไอเอ็น โกลบอลคอม จำกัด (เอไอเอ็น) ได้เริ่มให้บริการโทรศัพท์ระหว่างประเทศ
ตั้งแต่ปี 2550 ซึ่งอัตราการเติบโตของธุรกิจดังกล่าวเพิ่มขึ้นอย่างเห็นได้ชัดในปี 2551 นอกจากนี้
บริษัท ซุปเปอร์ บรอดแบนด์ เน็ทเวอร์ค จำกัด (เอสบีเอ็น)
ได้เริ่มให้บริการข้อมูลผ่านสายโทรศัพท์พื้นฐาน
และบริการให้เช่าอินเตอร์เน็ตเกตเวย์แก่ลูกค้าองค์กร

ในอีก 3-5 ปี ข้างหน้า บริษัทฯ มีแผนจะขยายธุรกิจด้านการสื่อสารข้อมูลไร้สายความเร็วสูง
ซึ่งไม่เพียงแต่ผ่านโทรศัพท์เคลื่อนที่เท่านั้น แต่รวมถึงคอมพิวเตอร์โน๊ตบุ๊ค และ
คอมพิวเตอร์ที่ใช้งานตามบ้าน เนื่องจาก บริษัทฯ เล็งเห็นว่า
การสื่อสารทางเสียงจะเข้าสู่จุดอิ่มตัวในไม่ช้านี้ ในทางกลับกัน
การสื่อสารทางข้อมูลเพิ่งเข้าสู่ระยะเริ่มต้นเท่านั้น
อัตราส่วนรายได้จากบริการด้านข้อมูลต่อรายได้จากการให้บริการอยู่ที่เพียงร้อยละ 13
ในขณะที่รายได้จากบริการด้านข้อมูลไม่รวม SMS มีอัตราเพียงร้อยละ 8
ดังนั้นตลาดบริการด้านข้อมูลจึงมีทางเติบโตได้อีกมาก นอกจากนี้
ตลาดการให้บริการอินเตอร์เน็ตความเร็วสูงเพิ่งเข้าสู่ระยะเริ่มต้นเท่านั้น
โดยอัตราการใช้บริการอินเตอร์เน็ตความเร็วสูงผ่านโทรศัพท์พื้นฐาน (ADSL) มีเพียง 16
ล้านครัวเรือน หรือเท่ากับเพียงร้อยละ 6 ต่อครัวเรือนทั้งหมด ทั้งนี้
เอไอเอสมีแผนที่จะพัฒนาเทคโนโลยีการสื่อสารข้อมูลไร้สาย
เพื่อเพิ่มโอกาสทางธุรกิจในตลาดการบริการด้านข้อมูล และเพิ่มพื้นที่ครอบคลุมการให้บริการมากขึ้น
โดยเฉพาะในตลาดต่างจังหวัดซึ่งอินเตอร์เน็ตความเร็วสูงผ่านโทรศัพท์พื้นฐาน ยังเข้าไปไม่ถึง
อย่างไรก็ตาม ในแง่การเลือกเทคโนโลยีที่จะเข้ามาให้บริการนั้นว่าจะเป็น 3G หรือ ไวแมกซ์
ขึ้นอยู่กับปัจจัยทั้งทางด้านความพร้อมของเทคโนโลยี และข้อกำหนดในเชิงกฎระเบียบของกทช.
เทคโนโลยีเหล่านี้จะทำให้ผู้ให้บริการโทรศัพท์เคลื่อนที่สามารถเพิ่มความรวดเร็วในการให้บริการ
รวมถึงเพิ่มบริการใหม่ๆ ด้านมัลติมีเดีย และช่วยให้สร้างความแตกต่างของบริการมากขึ้น

ปัจจุบัน เอไอเอส สามารถให้บริการที่ความเร็วมากกว่า 100 Kbps (ความเร็วเฉลี่ยต่อคน)
บนเทคโนโลยี EDGE (Enhanced Data Rate for GSM Evolution)
ซึ่งได้เริ่มให้บริการตั้งแต่ต้นปี 2550 ทำให้สามารถเพิ่มความเร็วสูงกว่าเทคโนโลยีเดิม หรือ GPRS
(General Packet Radio Service) ถึง 3 เท่า และเป็นผลให้อัตราการเติบโตด้านข้อมูลในปี
2551 สูงถึงร้อยละ 28.2 เมื่อเทียบกับปี 2550

ในปี 2551 เอไอเอสก้าวไปอีกระดับ โดยการเริ่มให้บริการ 3G บนเทคโนโลยี HSPA ซึ่งใช้คลื่น
900 MHz ในพื้นที่จำกัด ที่จังหวัดเชียงใหม่ และ จังหวัดกรุงเทพฯ

เทคโนโลยี HSPA
ทำให้ผู้ให้บริการโทรศัพท์เคลื่อนที่สามารถให้บริการด้านข้อมูลความเร็วสูงในอัตราที่เทียบเคียงได้กับอินเตอร์เน็ตความเร็วสูงผ่านโครงข่ายโทรศัพท์พื้นฐาน
หรือ ADSL ที่ใช้ผ่านคอมพิวเตอร์โน๊ตบุ๊ค และ คอมพิวเตอร์ที่ใช้งานตามบ้าน บริษัทฯ
เชื่อมั่นว่าปัจจัยที่จะช่วยส่งเสริมให้การให้บริการข้อมูลมีอัตราการเติบโตสูงอย่างต่อเนื่องได้ในระยะยาว
นั้น ต้องอาศัยปัจจัยหลายด้าน ทั้งเทคโนโลยีใหม่ๆ ที่เพิ่มความเร็วในการส่งผ่านข้อมูล
รวมถึงความหลากหลาย และราคาที่ถูกลงของอุปกรณ์สื่อสาร

ในอนาคต การให้บริการ 3G บนคลื่น 900 MHz และ 2.1 GHz
จะทำให้การลงทุนมีประสิทธิภาพมากขึ้น เนื่องจากคลื่น 900 MHz
สามารถครอบคลุมพื้นที่ให้บริการได้ในระยะไกล
ซึ่งเหมาะกับพื้นที่ห่างไกลในต่างจังหวัดของประเทศไทย โดยในปัจจุบัน
ประเทศในทวีปยุโรปเริ่มที่จะนำเอาคลื่น 900 MHz มาให้บริการ 3G ทั้งนี้
สัดส่วนการลงทุนในคลื่นทั้งสองนั้นขึ้นอยู่กับว่าข้อกำหนดเงื่อนไขของใบอนุญาตหรือสัมปทานมีข้อแตกต่างกันอย่างใดบ้าง
ซึ่งในปัจจุบันการให้บริการ 3G บนคลื่น 900 MHz
ของผู้ให้บริการในประเทศไทยยังอยู่บนเงื่อนไขของสัญญาสัมปทานเดิม
(build-transfer-operate) ในขณะที่ใบอนุญาตให้บริการ 2.1 GHz
จะอยู่บนเงื่อนไขใหม่ที่ออกโดยกทช.

เนื่องจากหลายๆ ประเทศทั่วโลก รวมถึงประเทศในภูมิภาคตะวันออกเฉียงใต้ ได้ให้บริการ 3G
หรือออกใบอนุญาตการให้บริการ 3G เอไอเอส คาดว่า
ประเทศไทยจะออกใบอนุญาตการให้บริการในไม่ช้านี้ ซึ่งจะเป็นย่างก้าวสำคัญที่จะทำให้ เอไอเอส
สามารถให้บริการ 3G ที่ไม่เพียงแต่จะกระตุ้นอัตราการเติบโตของบริการด้านข้อมูล และ
สามารถให้บริการอินเตอร์เน็ตความเร็วสูงตามบ้าน
แต่ยังจะช่วยส่งเสริมความยั่งยืนทางธุรกิจให้กับเอไอเอสในอีก 20 ปีข้างหน้า ในปัจจุบัน
สัญญาร่วมการงานระหว่างเอไอเอส และ บริษัท ทีโอที จำกัด (มหาชน) จะถึงกำหนดอายุในปี
2558 โดยระหว่างปี 2551 ที่ผ่านมา กทช. ได้ร่างกฎระเบียบใบอนุญาตการให้บริการ 3G
รวมถึงจัดการรับฟังความคิดเห็นสาธารณะเป็นจำนวน 4 ครั้งทั่วประเทศ
ซึ่งเอไอเอสคาดว่าการออกใบอนุญาตการให้บริการ 3G จะมีความคืบหน้าอย่างมากในปี 2552 นี้

ไวแมกซ์ (WiMAX) จะช่วยเพิ่มความเร็วในการเชื่อมต่อข้อมูล จากพื้นที่ครอบคลุมที่กว้างขึ้น
ซึ่งจะช่วยให้
เอไอเอสสามารถนำเสนอบริการให้ลูกค้าที่ใช้บริการด้านข้อมูลผ่านอุปกรณ์สื่อสารไร้สายได้มากขึ้น
โดยเป็นทางเลือกให้ลูกค้าที่ใช้งานตามบ้านหรือสำนักงานโดยไม่ต้องเชื่อมต่อกับสายโทรศัพท์
หรือสามารถให้บริการเชื่อมต่อระหว่างสถานีฐานภายในโครงข่ายโทรคมนาคมได้ ไวแมกซ์ยังช่วยให้
เอไอเอส
สามารถให้บริการอินเตอร์เน็ตความเร็วสูงตามบ้านโดยที่บริษัทฯไม่ต้องลงทุนในการสร้างโครงข่ายโทรศัพท์พื้นฐาน
ซึ่งไม่สามารถเข้าถึงได้ในบางพื้นที่
อีกทั้งยังใช้การลงทุนที่มากกว่าการใช้บริการอินเตอร์เน็ตแบบไร้สาย นอกจากนี้ไวแมกซ์
ยังช่วยให้การวางโครงข่ายโทรศัพท์มือถือ และการเชื่อมโยงระหว่างโครงข่ายเร็วและสะดวกยิ่งขึ้น
อย่างไรก็ตาม มาตรฐานทางเทคโนโลยีของไวแมกซ์ยังไม่ได้รับการรับรองในเชิงพาณิชย์ ซึ่ง
เอไอเอส ยังคงศึกษาติดตามความก้าวหน้าของเทคโนโลยีดังกล่าวอย่างใกล้ชิด
และพิจารณาถึงการนำไปใช้ ในเชิงเปรียบเทียบกับเทคโนโลยีอื่นๆ